送徐州舉人赴省試
作者：李昭玘
朝代：宋

paragraphs: 淮夷之珠照夜明，泗濱之石聲泠泠。
昔時大禹致方物，神光玉色羅廣庭。
比年入獻多豪英，褒雄妙思相憑陵。
飄飄束書去觀國，瘦馬踏雪鬚垂永。
長廊白晝天宇清，落筆冉冉風雲生。
千官拱笏赭袍近，碧溝新柳黄鸝鳴。
金撾虎士傳姓名，魚龍卷尾隨雷聲。
州人洗眼望歸期，會約春風載酒迎。